
  
    
  


   


   


   


   


   


   


   


  Hak Cipta Terpelihara © 2025 oleh Zanee Eiryn

Naskhah ini adalah karya fiksyen. Nama, watak, tempat dan situasi dalam buku ini adalah rekaan semata-mata. Sekiranya terdapat persamaan dengan mana-mana individu, tempat atau situasi yang wujud secara nyata, ia adalah secara kebetulan dan tidak disengajakan.

Hak cipta terpelihara. Tiada mana-mana bahagian daripada buku ini boleh diterbitkan semula, disimpan untuk kegunaan semula dalam apa jua bentuk, sama ada secara elektronik, mekanikal, fotokopi, rakaman atau cara lain tanpa kebenaran bertulis daripada penulis.

Penulis boleh dihubungi melalui:
Emel: zaneeeiryn@gmail.com 
Threads: @zanee.eiryn


   


   


   


   


   


   


  DEDIKASI

Untuk mereka yang sedang mencari makna hidup,
dan pernah berasa tidak layak untuk kembali.

Buku ini ditulis untuk awak.
Yang terluka. Yang tercari-cari. Yang mahu pulang.

Semoga kisah Rafa menjadi pelita kecil,
di lorong gelap yang sedang awak tempuhi.

Dengan kasih,
Zanee Eiryn
 


   


  Isi Kandungan


  Bab 1


  Bab 2


  Bab 3


  Bab 4


  Bab 5


  Bab 6


  Bab 7


  Bab 8


  Bab 9


  Bab 10


  Bab 11


  Bab 12


  Bab 13


  Bab 14


  Bab 15


  


   


  Bab 1


  RAFA MAHIRA.


  DIA perempuan yang pernah digelar jalang. Usia yang menghampiri 30 tahun tidak menghalang Rafa untuk meneruskan kehidupan bebasnya. Namun kini dia tidak serancak dulu. Dirinya yang mampu berjaga sehingga ke lewat pagi, kini begitu mudah berasa letih dan meminta untuk berehat. 


  Kehidupan Rafa mewah. Mempunyai kerjaya dengan pendapatan yang lumayan, isu kewangan tidak menjadi masalah bagi Rafa untuk mendapatkan apa saja, termasuk cinta. Kebahagiaan boleh dibeli dengan wang ringgit. Maka cinta juga ada nilainya. Hanya dengan duit, seorang raja juga sanggup melutut di hadapan seorang hamba. Prinsip itu menjadi pegangan Rafa sejak dia mengenali betapa kejamnya dunia ini ke atas manusia yang miskin harta.


  Sesuatu yang membelenggu diri Rafa hanyalah hubungan dia dengan ibunya.


  “Kenapa? Mama masih bantah hubungan kami? Mama boleh berganti-ganti suami, kenapa Rafa tak boleh berkawan dengan Tyler?”


  “Itu dua perkara yang berbeza, Rafa...”


  “Apa bezanya? Mama juga pernah kahwin dengan mat salih. Mama pernah jadi menantu keluarga mat salih. Mama dengar sini, Tyler adalah segala-galanya bagi Rafa. Apa pun yang mama nak cakap, simpan untuk diri mama sendiri. Rafa dah letih dengan leteran mama!”


  ‘Mama tak pernah fikirkan untuk kepentingan anak kandung mama sendiri!’


   


  TIGA sahabat Rafa yang paling akrab dengannya; Rowena, Effa dan Dalia setia menjadi teman tidak kira susah dan senang. Sikap yang berbeza namun mereka masih rapat dengan satu sama lain terutama Effa. Mereka berkongsi segala rahsia bersama. 


  “Rafa, takkan you tak nak kahwin? Ada keluarga sendiri? Ada anak-anak sendiri? You nak hidup sendiri selama-lamanya?”


  “I bahagia dengan Tyler. Kan elok kehidupan I sekarang? I tak suka ada sebarang komitmen. I bahagia dengan kehidupan bebas. Perkahwinan bukan sesuatu yang bagus untuk orang macam I, macam kita.”


  Tyler. Seorang lelaki berusia awal 30an. Sudah menjadi teman lelaki Rafa selama 8 tahun. Tyler satu-satunya insan yang Rafa rasakan dapat memberi kasih, sayang dan cinta kepadanya. Satu-satunya lelaki yang mampu buat dia bahagia.


  “You terlalu pesimis dalam soal kahwin, Rafa. Pemikiran kita tak sama. I inginkan kehidupan yang boleh menjamin masa depan I. I nak seorang suami untuk temankan I. I mahukan anak-anak supaya bila I dah tua nanti I takkan rasa sunyi. Lagipun tentu suami I akan sibuk dengan kerja dia. Dan I terfikir... nak tunaikan umrah satu hari nanti, kemudian haji.”


  “You bergurau ke, Effa? Umrah? Haji?”


  “Kenapa? Salah ke? Kita orang Islam, kena tunaikan dua perkara tu. Kalau tak, tak lengkaplah rukun kita sebagai orang Islam...”


  “Okey, boleh tak jangan cakap pasal tu? I tak percaya you yang cakap macam ni, Effa. Gila!”


  “Kenapa you kata I gila? Kalau berkemampuan, kenalah tunaikan rukun tu.”


  “Rukun? You sedar apa yang you cakap ni?”


  “Ya, I sedar.”


  “Effa, tolong sedar betul-betul. You fikir dengan cara hidup you, I, dan kita berempat ni, layak ke nak tunai apa tu... umrah... haji? Boleh you bayangkan? You dengan kebaya sendat, dengan rambut perang merah kuning apa bagai ni, bertukar pasangan setiap minggu sampai bawa naik atas katil, minum arak entah dah berapa puluh botol... layak ke? Mimpi sajalah!”


  “Kenapa? You rasa I tak layak?”


  “Selama you hidup, pernah you tutup badan you daripada lelaki-lelaki yang suka merenung you tu? Pernah you fikir pasal... apa tu orang panggil...”


  “Aurat?”


  “Ya, aurat. Pernah you fikir aurat you dah terdedah keseluruhannya? You dah gila, Effa.”


  “Jadi, apa guna I jadi orang Islam kalau tak dapat lengkapkan rukun Islam?”


  Rafa petah menyangkal impian Effa yang dirasakan tidak masuk akal itu. Namun dalam diam, dia sendiri pernah terfikir seperti apa yang Effa fikirkan. Tetapi pada sekian waktu, dia memilih untuk tidak mempedulikannya.


  Apa guna dia berfikir tentangnya?


  Di manakah letak dirinya di sisi Allah?


  Bukankah dia manusia penuh dosa dan maksiat?


  Apa perlu dia fikir tentang rukun Islam yang kelima itu jika, rukun yang lain juga tidak pernah dia tunaikan?


  Bab 2


  HANISSA. Gadis buta. Cacat penglihatan sejak dilahirkan. Takdir mempertemukan Rafa dengan gadis ini. Dua dunia yang amat jauh berbeza, bertembung di dalam satu insiden yang hampir meragut nyawa Hanissa. 


  Hujan sangat lebat petang itu. Jalan raya licin dan beberapa kemalangan berlaku di jalan utama. Lalu Rafa memilih jalan tambahan untuk mengelak daripada kesesakan lalu lintas. Ketika inilah dia secara tidak sengaja menyelamatkan Hanissa yang hampir dilanggar sebuah bas sekolah.


  “Adik okey? Ada cedera di mana-mana?”


  “Saya tak apa-apa. Tak cedera...”


  Melihat cuaca yang semakin teruk ketika itu, Rafa mempelawa untuk menghantar Hanissa pulang.


  “Adik ni nak ke mana sebenarnya?”


  “Saya nak balik rumah, baru habis kerja. Tiba-tiba hujan turun. Sekarang payung saya dah hilang. Terpaksalah saya tunggu hujan reda dulu.”


  “Rumah adik di mana? Boleh akak hantarkan.”


  “Tak apalah, kak. Takkan nak menyusahkan akak pula?”


  “Tak susah pun. Jomlah, akak hantarkan. Adik dah lencun. Hujan ni pun tak tahu bila nak berhenti. Kalau lagi lama biar basah macam ni, nanti demam pula.”


  “Tak apa ke, kak?”


  “Ya, jomlah.”


  Dari saat itu, Rafa turut mengenali ibu angkat Hanissa yang dipanggil umi. Melihat kemesraan umi dan Hanissa, mengingatkan Rafa kepada ibunya yang tinggal di luar negara. Terdetik dalam hatinya, alangkah bagus jika ibunya seperti umi.


  “Hujan ni entah bila nak berhenti. Rafa, tidurlah di sini malam ni.”


  Walau ditolak dengan baik, Rafa serba salah hendak terus menolak pelawaan umi. Pada hari itu, dia bermalam di rumah seseorang yang baru dia kenali. Itu bukan sikapnya. Dia tidak akan begitu mudah bersetuju, namun entah kenapa pujukan Hanissa berjaya melembutkan hatinya.


   


  AWAL pagi itu, Rafa terjaga daripada tidur sekitar jam 4.00 pagi. Dia terkejut apabila ternampak Hanissa sedang melaksanakan solat pada waktu itu. 


  Solat apa awal pagi begini? Bukankah waktu subuh masih lambat lagi?


  Gerak-geri Hanissa diperhatikan. Selepas beberapa kali memberi salam, Hanissa membaca Al-Quran.


  “Jadi, apa guna I jadi orang Islam kalau tak dapat lengkapkan rukun Islam?”


  Melihat apa yang sedang dilakukan oleh Hanissa, Rafa teringat kata-kata Effa sebelumnya. Dia mengeluh perlahan.


  Dia hanya Islam di atas kad pengenalan dan sijil kelahiran.


  Dia hanya Islam ketika membaca basmalah sebelum menyuap makanan.


  Dia hanya Islam ketika arwah atuk dan nenek mengajarnya mengaji Al-Quran sewaktu kecil dulu.


  Kini dia telah melupakan segalanya.


  Dia bukan Rafa yang dulu berbaju kurung dan bertudung, lengkap menutupi seluruh auratnya, cukup terjaga.


  Dia bukan lagi Rafa yang akan bangun bersolat subuh berjemaah bersama arwah atuk dan juga arwah nenek.


  Dia kini Rafa yang melupakan agama azalinya.


  Dia kini Rafa yang hidupnya penuh dengan maksiat dan dosa.


  Rafa memejam mata rapat. Terasa air hangat meniti keluar melalui kelopak mata.


  Alunan suara Hanissa membuatkan Rafa terlelap semula sehingga dia terjaga pada jam 7.00 pagi. Rafa bangun dalam keadaan mata sedikit bengkak. Fikirnya, dia boleh pulang pada pagi itu. Namun pelawaan Hanissa untuk ke satu tempat menyebabkan Rafa serba salah buat sekian kali.


  “Kak Rafa nak ikut sama? Hari ni akak cuti, kan?”


  “Ke mana?”


  “Ke pusat Islam tempat Nissa kerja tu. Hari ni ada ceramah kat situ. Jomlah.”


  “Err... akak terlupa yang pagi ni akak ada hal perlu diuruskan. Tak bolehlah nampaknya. Tapi akak boleh hantarkan Nissa dan umi ke sana.”


  “Oh... kalau akak ada hal, Nissa tak nak susahkan akak. Tak perlulah hantar.”


  “Akak tak kisah. Nanti akak hantar. Di mana tempat tu?”


   


  PUSAT Islam Al-Musawwir. Sebuah tempat yang menjadi lokasi majlis keagamaan dan aktiviti kemasyarakatan. Sejurus menghantar Hanissa, Rafa yang hendak memandu pulang, berpatah balik ke situ kerana teringatkan kata-kata Hanissa dan umi sebelumnya. 


  “Ustazah Samira ni mungkin tak sehebat ustaz-ustaz dan ustazah yang selalu berceramah dalam TV tu. Tapi ramai juga yang suka dengar dia bercerita. Nissa paling suka bila ustazah bercerita tentang akhlak Nabi Muhamad junjungan kita. Kata ustazah, akhlak Nabi kita, tujuh hari tujuh malam pun belum tentu cukup kalau nak bercerita. Bila kita belajar segala-galanya tentang Nabi, seolah-olah kita dah belajar segalanya tentang Al-Quran. Nabi kita diumpamakan seperti Al-Quran bergerak.


  “Umi pun bukanlah tahu sangat pasal agama. Belajar setakat untuk tahu baca Al-Quran dan faham hukum tajwidnya, tu masa kecil dulu. Umi kenal kitab-kitab pun baru saja lagi. Nissa ni, suka sangat bercakap pasal kitab tu kitab ni. Umi pun cubalah baca juga. Lama-lama rasa nak tahu lagi, dan lagi. Sampaikan kalau boleh, kesemua kitab umi nak baca dan fahamkan. Ilmu agama ni, semakin kita dalami, semakin terasa diri kita ni sangat cetek pengetahuan, lagi banyak kita nak baca.”


  Maka Rafa membuat pusingan U, memarkir kereta dan menuju ke Dewan Kuliah. Disebabkan pakaiannya yang kurang sesuai dengan tempat itu, dia bersembunyi di satu sudut untuk mendengar ceramah yang dikatakan oleh Hanissa dan umi.


  “Apa makna bahagia? Siapa boleh bagitahu bahagia tu, rasa dia macam mana? Seronok? Gembira? Tenang? Orang kaya bahagia ke?”


  Penceramah wanita itu dikenali sebagai Ustazah Samira. Wanita yang pernah disebut oleh Hanissa dan Umi.


  “Bahagia tu adalah ketenangan dalam hati tanpa apa-apa kerunsingan terhadap dunia. Bahagia tu adalah rasa tenang dalam hati tanpa merunsingkan dunia, apa maksudnya? Maksudnya, walau dugaan datang merempuh dia, ujian datang melukakan dia, cabaran datang melemahkan dia, dia tetap tak rasa sedih, marah, benci, dan sebagainya. Dia hanya akan rasa sedih bila dia memikirkan dirinya mungkin tanpa sedar semakin jauh dari Allah. Orang yang bahagia ni adalah orang yang sentiasa rindukan Allah. Bahkan dia akan bersyukur apabila ada ujian yang Allah datangkan kepada dia. Dia mengangkat tangan memuji-muji Allah. Kerana apa? Kerana dia merasakan dialah insan yang Allah pilih untuk diuji. Apa pula tanda-tanda orang tu bahagia? Siapa tahu tanda orang yang bahagia tu apa? Banyak duit? Banyak rumah? Banyak harta?”


  Ustazah Samira berdiam seketika sejurus melontarkan pertanyaan itu. Rafa yang berdiri di satu sudut tersorok daripada orang ramai, ternanti-nanti jawapan yang akan dinyatakan.


  “Ada tiga tanda seseorang tu adalah orang yang bahagia. Apa dia? Pertama, seseorang yang memiliki keluarga yang baik. Keluarga yang baik tu macam mana? Ada ramai anak? Tak semestinya. Keluarga yang baik adalah sebuah keluarga yang hidup dalam sakinah dan sangat jarang bergaduh. Keluarga yang baik adalah apabila anak-anak membesar menjadi manusia yang berguna dan menyejukkan hati ibu dan ayah.


  “Kalau yang maki hamun, tengking-menengking, caci hina, itu

